ดอยช์ร่วมทิสโก้กวาดลูกค้าสถาบัน
ดอยช์แบงก์ผนึก บล.ทิสโก้ ร่วมทุนตั้งบริษัทให้บริการงานวิจัยและที่ปรึกษาการลงทุนในไทย เพิ่มนักลงทุนสถาบันไทยและต่างชาติ
30 ม.ค. 2556

ดอยช์แบงก์ผนึก บล.ทิสโก้ ร่วมทุนตั้งบริษัทให้บริการงานวิจัยและที่ปรึกษาการลงทุนในไทย เพิ่มนักลงทุนสถาบันไทยและต่างชาติ
นายไพบูลย์ นลินทรางกูร ประธานเจ้าหน้าที่บริหาร บริษัทหลักทรัพย์ (บล.) ทิสโก้ เปิดเผยว่า บล.ทิสโก้ และกลุ่มดอยช์แบงก์ ได้ร่วมลงทุนจัดตั้งบริษัทหลักทรัพย์ที่ปรึกษาการลงทุน ดอยช์ ทิสโก้ ทุนจดทะเบียน 100 ล้านบาท โดย บล.ทิสโก้ จะถือหุ้นในสัดส่วน 51% และดอยช์แบงก์ 49% โดยจะให้บริการทางด้านงานวิจัยและการให้คำแนะนำนักลงทุนสถาบันทั้งในและต่างประเทศที่สนใจเข้ามาร่วมลงทุนในตลาดหุ้นไทย 
ทั้งนี้ บริษัทใหม่จะมุ่งให้บริการนักลงทุนสถาบัน ขณะที่ทางฝั่งวิจัย บล.ทิสโก้ จะได้มุ่งมั่นให้บริการงานวิจัยและให้คำแนะนำกับลูกค้ารายบุคคล ความแตกต่างของการให้บริการจะทำให้มีงานวิจัยในเชิงลึก และเชิงเปรียบเทียบมากขึ้น รองรับกับความต้องการของนักลงทุนสถาบันในประเทศที่มีแนวโน้มจะไปลงทุนต่างประเทศมากขึ้น 
ด้านนักลงทุนต่างประเทศก็สนใจมาลงทุนในไทยมากขึ้น เพราะในสายตานักลงทุนต่างชาติมองว่าตลาดในเอเชียตะวันออกเฉียงใต้จะเป็นตลาดที่เติบโตที่สุดในโลก 
นอกจากนี้ ดอยช์แบงก์ จะช่วยพัฒนาระบบเทคโนโลยีรองรับการซื้อขายหุ้นผ่านโปรแกรมเทรดต่างๆ 
“บริษัทคาดหวังว่าผลของการร่วมมือในครั้งนี้จะทำให้ส่วนแบ่งการตลาดนายหน้าลูกค้าสถาบันทั้งในและต่างประเทศของ บล.ทิสโก้ จะขึ้นไปติดอันดับ 1 ใน 3 อันดับแรกภายในปี 2557” 
ปัจจุบัน บล.ทิสโก้ มีส่วนแบ่งการตลาดลูกค้ากลุ่มนี้ระดับ 5% ติด 1 ใน 5 อันดับแรก สำหรับภาพรวมของส่วนแบ่งการตลาดปีนี้คาดว่าจะอยู่ที่ 34% คาดหวังว่าค่าธรรมเนียมธุรกิจนายหน้าซื้อขายหลักทรัพย์ (คอมมิชชัน) เฉลี่ยปีนี้น่าจะมีทิศทางที่ดีขึ้น 
นายนีเลซ นวลักคณ์ หัวหน้าฝ่ายค้าตราสารทุน ธนาคารดอยช์แบงก์ ประจำภูมิภาคเอเชียตะวันออกเฉียงใต้ กล่าวว่า ดอยช์แบงก์ได้จัดตั้งบริษัทที่ปรึกษาทางการเงินนี้ในฟิลิปปินส์และอินโดนีเซียมาแล้ว และประสบผลสำเร็จด้วยดี จึงได้นำรูปแบบความร่วมมือนี้มาใช้ในเมืองไทยและเห็นว่าตลาดหุ้นไทยเป็นตลาดที่มีการเติบโตสูงที่สุดในเอเชีย